ส่วนที่ 1 ข้อมูลสรุป

บริษัท ปิโก (ไทยแลนด์) จำกัด (มหาชน) จัดตั้งขึ้นเมื่อ 15 มีนาคม 2535
และได้เข้าจดทะเบียนในตลาดหลักทรัพย์
เอ็ม เอ ไอ เมื่อวันที่ 19 เมษายน 2547 โดยบริษัท ปิโก (ไทยแลนด์) จำกัด (มหาชน)
เป็นบริษัทเครือข่ายของบริษัท ปิโก ฟาร์อีส
โฮลดิ้ง จำกัด
ซึ่งถือเป็นบริษัทชั้นนำด้านการออกแบบและจัดสร้างงานแสดงสินค้าและนิทรรศการของโลก
และมีบริษัทในเครือกระจายอยู่ทั่วโลก ถึง 30 สาขา ใน 26 ประเทศ บริษัทฯ
เป็นบริษัทชั้นนำด้านการจัดกิจกรรมทางการตลาด ที่มีประสบการณ์ยาวนานกว่า 20 ปี
และให้บริการอย่างครบวงจร บริษัทฯ มีเครือข่ายทางธุรกิจที่เข้มแข็งทั้งในและต่างประเทศ
ซึ่งถือเป็นจุดแข็งสำคัญที่ทำให้บริษัทฯ
ได้รับการยอมรับในวงกว้างในฐานะหนึ่งในผู้นำอุตสาหกรรมทางด้านการจัดกิจกรรมทางการตลาดระดับสากล
หรือ The Leader in global event marketing industry

บริษัทฯ ได้ลงทุนในบริษัทที่มีธุรกิจเกื้อหนุนและสอดคล้องกับการดำเนินธุรกิจของบริษัทฯ
โดยมุ่งเน้นที่จะลงทุนกับ
ผู้ที่มีความชำนาญในธุรกิจนั้น ๆ อาทิ บริษัทออกแบบ เป็นต้น
ซึ่งช่วยส่งเสริมให้บริษัทให้บริการได้มีประสิทธิภาพมากขึ้น บริษัทฯ ได้ลงมีการลงทุนในบริษัท พีเอ็กซ์
ซิสเต็ม จำกัด บริษัท มัลติดีไซน์ จำกัด บริษัท อาร์ทคอม กราฟฟิค จำกัด (ต่อมาได้เปลี่ยนชื่อเป็น
บริษัท นอกซ์ บางกอก จำกัด) และบริษัท อิงค์เจ็ท อิมเมสเจส (ประเทศไทย) บริษัท ไอบริก
จำกัด และบริษัท ดีไซน์แลป
เอ็มไอเอสซี จำกัด เพื่อให้บริษัทฯ ให้การบริการได้ครบวงจรมากขึ้น

ธุรกิจของบริษัทฯ ครอบคลุมการให้บริการด้าน (1) การจัดประชุมและการแสดงสินค้านานาชาติ
(MICE : Meeting, Incentive, Convention, and Exhibition) (2)
การจัดกิจกรรมการตลาด (Event Marketing) และการสร้างภาพลักษณ์ให้ลูกค้าครบวงจร
รวมถึง (3) แหล่งการสื่อสารองค์ความรู้ (Knowledge Communication)
โดยกลุ่มลูกค้าหลักของบริษัทฯ กระจายอยู่ในหลายภาคธุรกิจ ทั้งภาครัฐ ภาคเอกชน
และลูกค้าในตลาดต่างประเทศ

ในส่วนภาคเอกชน กลุ่มธุรกิจหลักๆ ที่บริษัทฯ ได้ร่วมทำงานด้วยอย่างต่อเนื่อง ได้แก่
กลุ่มอุตสาหกรรมยานยนต์
กลุ่มเทคโนโลยีสารสนเทศ โดยการให้บริการหลักๆ จะเกี่ยวกับการจัดกิจกรรมส่งเสริมการตลาด
ลูกค้าหลัก อาทิเช่น Chevrolet Mercedes Benz Isuzu และ Ford สำหรับในส่วนของภาครัฐ
กิจกรรมส่วนใหญ่ ที่บริษัทฯ ให้บริการจะเป็นในส่วนการบริการด้านแหล่งการสื่อสารองค์ความรู้ เช่น
การจัดสร้างพิพิธภัณฑ์ การจัดแสดงนิทรรศการ สำหรับหน่วยงานที่บริษัทได้เคยให้บริการ เช่น
กระทรวงวิทยาศาสตร์และเทคโนโลยีแห่งชาติ

ผลงานเด่นๆ ของบริษัทฯ ในปี 2551 มีทั้งในส่วนผลงานที่จัดในประเทศ และต่างประเทศ
ซึ่งได้แก่งาน ITU Telecom Asia 2008 การประชุมสหประชาชาติว่าด้วยการค้าและการพัฒนา
หรือ อังค์ถัด (UNCTAD) ที่ประเทศกานา งาน บางกอกมอเตอร์โชว์ อินเตอร์เนชั่นแนล
มหกรรมวิทยาศาสตร์และเทคโนโลยีแห่งชาติ 2551 พิพิธภัณฑ์การเรียนรู้แห่งชาติ (มิวเซียมสยาม)
และงาน Bio Asia 2008

ณ วันที่ 31 ตุลาคม 2551 บริษัทฯ มีทุนจดทะเบียนที่ชำระแล้ว 115 ล้านบาท แบ่งเป็นหุ้นบุริมสิทธิ
330,000 หุ้น มูลค่าหุ้นละ 1 บาท และหุ้นสามัญ 114,669,980 หุ้น มูลค่าหุ้นละ 1 บาท
มีสินทรัพย์รวม 598 ล้านบาท หนี้สินรวม 251 ล้านบาท
ส่วนของผู้ถือหุ้น 346 ล้านบาท โดยมีรายได้ 1,024 ล้านบาท กำไรสุทธิ 64 ล้านบาท
และกำไรสุทธิต่อหุ้น 0.56 บาทต่อหุ้น
โดยตลอดทั้งปีนี้ บริษัทฯ สามารถจ่ายเงินปันผลแก่ผู้ถือหุ้นได้ในอัตรา 0.38 บาทต่อหุ้น
ซึ่งถือว่าสูงที่สุดในรอบ 5 ปีที่ผ่านมา

หลักการดำเนินงานของบริษัทคือ “คุณภาพงาน คุณภาพคน” (Quality Work, Quality Life)
โดยบริษัทเชื่อว่าผลงานที่มีคุณภาพย่อมเป็นผลผลิตมาจากบุคลากรที่มีคุณภาพ ดังนั้นบริษัทฯ
จึงให้ความสำคัญกับการพัฒนาบุคลากร และสนับสนุนการสร้างความชำนาญเฉพาะบุคคลอย่างต่อเนื่อง
นอกจากนี้ บริษัทฯ ยังเน้นการจัดสรรสวัสดิการที่เป็นธรรม และเพียงพอแก่บุคลากรทุกระดับ ทั้งนี้
เพื่อส่งเสริมและสร้างความผูกพันระหว่างบุคลากรกับองค์กร (Employee Engagement)
ซึ่งถือเป็นปัจจัยสำคัญที่ทำให้บริษัทฯ มีความเข้มแข็ง
และสามารถขับเคลื่อนธุรกิจได้อย่างมีประสิทธิภาพ

สำหรับเป้าหมายของบริษัทในปี 2552
คือการก้าวสู่การเป็นผู้นำในธุรกิจการเป็นแหล่งการสื่อสารองค์ความรู้ (Knowledge
Communication) และขยายการให้บริการในธุรกิจด้านนี้ ไปยังภาคส่วนต่างๆ
ซึ่งเป้าหมายดังกล่าว สืบเนื่องมาจากความตั้งใจของบริษัทฯ
ที่ต้องการเป็นส่วนหนึ่งของการพัฒนายกระดับสังคมไทย โดย บริษัทฯ
เชื่อว่าการสร้างงานหรือการทำธุรกิจประเภทนี้ นอกจากจะเป็นการสร้างความแตกต่าง จุดเด่น
ให้กับบริษัทฯ ผลงานที่ออกมายังมีคุณค่าเชิงสังคมด้วย

นอกจากนี้
บริษัทยังมีเป้าหมายในการขยายธุรกิจในส่วนงานการจัดประชุมและการแสดงสินค้านานาชาติ
และงานกิจกรรมทางการตลาด ซึ่งถือเป็นธุรกิจหลักของบริษัท ให้ครอบคลุมกว้างขวางมากขึ้น
โดยในปี 2552
บริษัทจะให้ความสำคัญยิ่งขึ้นกับการสร้างฐานธุรกิจโดยการขยายขอบเขตการให้บริการไปยังกลุ่มอุตสาหกรรมที่หลากหลายทั้งใน
และในต่างประเทศ
โดยอาศัยเครือข่ายที่เข้มแข็งจากบริษัททั้งในและต่างประเทศ